als_Latn dik_Latn sag_Latn
Shpenzimet janë të mëdha për ta sistemuar tokën bujqësore si dhe për bërë të gatshme për mbjellje.
“Janë 12 dynym tokë, deri tani kam shpenzuar rreth 5 milion lekë të vjetra. Fillimisht e kam pasur të mbjellë me lakër, ndërsa tani jam duke e bërë gati për bostan. Shpenzimet janë të mëdha, nuk ka treg. Përveç kësaj edhe çmimi është shumë i ulët. Gjatë dimrit kam shitur lakrën me 30 lekë të reja kilogramin. Ndërsa sallatat dhe spinaqin që e kam mbjellë në sera 70 kuintal nga 3 dynym sera sallat jeshile e kam hedh në kanal! Nuk shitet! Nuk ka treg të garantuar, nuk ka asgjë të sigurt për ne fermerët, por e vetmja mënyrë për të siguruar të ardhurat është toka. Këtë vit ndoshta kam fat me bostanin, por asgjë të sigurt nuk ka.” Shprehet kështu fermeri Bledian Ramadani nga Kosmaçi i Bashkisë së Vaut të Dejës në Shkodër.
Fshati Kosmaç në Shkodër njihet për serat, sipas statistikave janë gjithsej 700 dynyum sera, banorët e zonës e punojnë tokën dhe të ardhurat i sigurojnë vetëm përmes bujqësisë. Mungesa e pikave të grumbullimit apo edhe e magazinave frigoriferike bënë që në të shumtën e rasteve mundi i tyre të shkojë dëm.
Burime pranë Drejtorisë Rajonale të Bujqësisë në Shkodër shprehen se: “Përveç programit SARED të Bashkimit Evropian, i cili mbështet fermerët kryesisht në blegtori dhe në pemëtari, nuk ka projekte mbështetëse sa i përket subvencionit në serra apo edhe në bujqësi. Sipas tyre është kërkuar subvencionimi i naftës, por që nuk ka gjetur mirëkuptimin e Qeverisë. Ndërsa sa i përket krijimit të pikave të grumbullimit dhe magazinave frigoriferike, pavarësisht se është një domosdoshmëri, nuk ka një projekt konkret deri tani.”
“Kam 9 dynym sera, spinaqi dhe sallata jeshile këtë vit ka dal me humbje. Një serë prej 1 dynymi me sallat ose me spinaq për ta bërë të gatshme për mbjellje duhen shpenzime minimalisht 1 milion lekë të vjetra. Po pate fat mund të dalësh i fituar, të paktën shpenzimet. Ky vit ka qenë shumë i vështirë për ne. Shkodra është tregu i vetëm që kemi. Çmimi i produkteve është shumë i ulët kur nxirret në treg e ndërsa nuk ka pika grumbullimi dhe që 5 vite nuk na është ofruar asnjë tregtarë për lidhjen e kontratës”, sqaron fermeri Maliq Gërbeti, i cili shton se: “Ky vit ka qenë shumë i vështirë për ne! Ndryshimet klimatike kanë shkaktuar shumë dëme, ka pasur sëmundje në të mbjellat, jemi munduar ta luftojmë përmes spërkatjes, por bie cilësia e prodhimit. Shpresa e vetme ka mbetur tek domatet pasi vitin e kaluar kemi pasur shitje në Kosovë. Të shpresojmë që edhe këtë vit të kemi shitje. Ne mbjellim spinaq, sallatë, speca, domate dhe kastraveca. Ka edhe pak serra që kanë filluar luleshtrydhe, por edhe ato nuk shiten.”
Zona e Kosmaçit në Bashkinë e Vaut të Dejës në Shkodër ka përfaërsisht rreth 2000 dynym tokë bujqësore, zonë e cila furnizon tregun e Shkodrës me produktet bujqësore gjatë gjithë vitit.
als_Latn als_Latn als_Latn als_Latn als_Latn als_Latn